Kumpula 31.5.2016: Toukokuun valkoiset ruusut | LUOMUS
Ennätyslämmin toukokuu 2016 aikaisti ruusujen kukintaa. Kumpulan kasvitieteellisen puutarhan ruusupensaista ensimmäisinä, jo toukokuussa, kukkaan ehtivät eksoottiset valkoiset ruusut:
Kokonaan toukokuun puolella kukki kiinalainen Rosa sericea subsp. omeiensis 1991-565 -ruusu. Siemenet oli kerätty Keski-Kiinasta, Sichuanista (Setšuan), Minshan-vuoristosta, 2900 metrin korkeudesta. Suomenkielistä nimeä kasvilla ei ole. Ruotsinkielinen nimi fyrtalsros viittaa siihen ruusuilla ainutlaatuiseen asiaan, että kukissa on vain neljä terälehteä. Korkeat pensaat näkyivät täydessä kukassa, valkoisina, työhuoneeni ikkunasta jo toukokuun puolivälin kevätkiireiden aikaan. Kun 27.5. ehdin käydä katsomassa pensaita, ne olivat ohikukkimassa, ja 31.5. ne olivat jo nuorella hedelmällä. Kesällä 2015 pensaiden hehkuvan oranssinpunaiset, erikoisen malliset, pienet hedelmät olivat kypsät jo 15.7. Pensaassa on vain harvakseltaan sellaisia hehkuvan punaisia, leveitä piikkejä kuin Rosa sericealla pitäisi olla (alalaji, muodosta eli forma?).
Kun pähkäilin Rosa sericea subsp. omeiensis 1991-565:ttä, törmäsin Rosa sertata -nimellä saatuun 1996-463-ruusuun, jota olin kukkivana valokuvannut 3.6.2011 kartanopuistossa ja 3.6.2014 ”Kirgisian kukkuloilla”. Sehän on Rosa sericea! Kukissa on neljä valkoista terälehteä, ja piikit ovat leveät ja punaiset. Tämän pensaan siemenet on saatu Shangain kasvitieteellisestä puutarhasta puutarhojen kansainvälisen siemenvaihdon kautta, ja ne on kerätty Kiinan Sichuanista, Emeivuorelta, 2350 metrin korkeudesta. Paras kuva pensaan komeista piikkiriveistä on Atlantis-kasvitietokannassa. [Kävin katsomassa ruusun voinnin 5.6.2016: 140-senttinen pensas on paleltunut pahasti talvella 2015 - 2016, mutta vesoo tyveltä.]
Toukokuun kukkijoita on myös Rosa gracilipes 2008-201 -ruusu. Melkein kaikki nuput olivat auki 24.5., ja 3.6. pensaassa oli jäljellä enää muutama kukka. Siemenet on kerätty Vladivostokista, Muravyov-Amurskyn niemimaalta.
Rosa elasmacantha 1981-2097 saatiin, Rosa spinosissima -nimellä, kansainvälisen siemenvaihdon välityksellä Yhdysvalloista, Millbrookista (The New York Botanical Garden, Cary Arboretum). Siemenet on kerätty Kaukasus-vuoristosta, 1900 metrin korkeudesta. Pensas oli 31.5. täydessä kukassa (runsaasti kukkia, ensimmäisiä ohikukkineita).
Juhannusruusussa, Rosa pimpinellifolia ’Plena’ 1980-1090, oli toukokuun lopussa isot nuput. Ne avautuivat 2.6.2016.
Punakukkaisista ruusuista toukokuun viimeisenä päivänä 2016 kukintansa olivat aloittaneet
mökinruusu, Rosa majalis ’Foecundissima’ 00XX-97, 1980-1936
tornionlaaksonruusu, Rosa majalis ’Tornedal’ 1982-2075
tarhapimpinellaruusu, Rosa (Pimpinellifolia-Ryhmä) ’Ristinummi’ 1992-489
idänmetsäruusu, Rosa amblyotis 1992-220 (siemenet kerätty Sahalinin saarelta)
Kiinan keruumatkalta Changbai-vuorelta, 1880 metrin korkeudesta vuonna 1994 tuodun karjalanruusun, Rosa acicularis 1994-858, komein kukinta oli 31.5. jo menossa ohi, terälehdet varisivat. Samalta keruumatkalta 1770 metrin korkeudesta saadun karjalanruusu 1994-860:n (määritys tarkistettava!) ensimmäiset kukat olivat auki ja 1010 metrin korkeudesta kerätty Rosa acucularis var. taquetii 1994-934 oli täydessä kukassa (kukkia, nuppuja, ohikukkineita). Kanadan Albertasta saadun Rosa acicularis subsp. sayi 1969-232:n ensimmäiset kukat olivat auki.
Vladivostokin alueelta saatu taiganruusu, Rosa davurica 1989-272 oli 31.5. parhaimmillaan kukassa.
Tässä vielä yksi ajankohtainen punakukkainen ruusu. Tämä kaupungin puolella, Hämeentien sillan korvalla, kukkiva kurtturuusu, Rosa rugosa, kätkee sisäänsä opaskilven, joka ohjaa Hämeentietä pohjoisesta tulevia Kumpulan kasvitieteelliseen puutarhaan. Eli pensaikon jälkeen alas oikealle, sitten Hämeentien sillan ali, puron yli ja taas Hämeentien sillan ali, Jyrängöntielle. :-)